આર્ટ કૉલેજમાં ચિત્રકળાના પાઠ્યક્રમનો એક મહત્ત્વનો વિષય છે ન્યૂડ સ્ટડી. માનવ શરીરનું ચિત્ર કે સ્કેચ બનાવવા માટે શરીરની તમામ વિશિષ્ટતાઓને જાણવી જરૃરી છે. મહિલા અને પુરુષના શરીરના ઉતાર ચઢાવ, તેની રચના વગેરે જુદા-જુદા હોય છે. આર્ટ કૉલેજમાં શરીરની રચના અને વિશિષ્ટતાઓના અભ્યાસને લાઇફ સ્ટડી કહેવામાં આવે છે. આ સિવાય અલગ અલગ શારીરિક ભાવભંગિમાઓનો અભ્યાસ પણ તેમાં સામેલ છે. એટલા માટે સામાન્ય રીતે એક નિર્વસ્ત્ર પુરુષ અથવા નિર્વસ્ત્ર મહિલા મૉડેલની મદદ લેવામાં આવે છે. વર્ષોથી આ કામ માટે મૉડેલ, ખાસ તો મહિલા મૉડેલો મળવી મુશ્કેલ રહી છે. આજે આ વ્યવસાયમાં જે પણ છોકરીઓ કે મહિલાઓ આવે છે તે પરિવાર અને સમાજથી છુપાઈને આ કામ કરે છે. સામાન્ય રીતે તે ગરીબ પરિવારોમાંથી આવતી હોય છે અને મજબૂરીવશ આ વ્યવસાયમાં આવે છે. વિદ્યાર્થીઓ કહે છે કે, આ પ્રકારનો તાસ તેમની કળાની તાલીમ માટે ખૂબ જરૃરી છે. જોકે, હવે દરેક કળા વિભાગો માટે ન્યૂડ મૉડેલો શોધવી ખૂબ અઘરું કામ બની રહ્યું છે. જેના કારણે ઘણી બધી સંસ્થાઓમાંથી ન્યૂડ પેઇન્ટિંગને ચિત્રના પાઠ્યક્રમમાંથી દૂર કરી દેવામાં આવ્યું છે. એનું કારણ માત્ર મૉડેલોને અપાતી નજીવી રકમ જ નથી, પણ સમાજમાં તેમના પ્રત્યેની તિરસ્કારની નજર પણ એટલી જ જવાબદાર છે.